વેબ વપરાશકારો હવે સોશિઅલ નેટવર્કનો વપરાશ માત્ર હળવાભળવા પૂરતો જ નહીં, પરંતુ સમાચાર મેળવવા પણ કરવા લાગ્યા છે. તેઓ તેમના મિત્રો સાથે સંપર્કમાં રહેવા પણ તેનો ઉપયોગ કરે છે. ઉપરાંત સોશિઅલ મિડિયા પર વિડિયો જોવાનું પ્રમાણ પણ વધી રહ્યું છે. હકીકતે ૫૬ ટકા ફેસબુક વપરાશકારોએ કહ્યું કે ગત મહિને તેમણે ઓછામાં ઓછો એક વિડિયો ઑનલાઇન જોયો હતો. ૧૦માંથી ચાર વપરાશકારોએ ઇન્સ્ટાગ્રામ અથવા સ્નેપ ચેટ પર વિડિયો જોયો હતો. સોશિઅલ નેટવર્ક પર ઓનલાઇન ખરીદીની જ્યાં સુધી વાત છે, અનેક લોકો આ પ્લેટફૉર્મનો ઉપયોગ ઉત્પાદનોને શોધવા માટે કરે છે. ૧૬-૨૪ વર્ષની વયના વપરાશકારો પૈકી ૧૩ ટકાએ કહ્યું કે ‘બાય’ બટનથી તેમને સોશિઅલ મિડિયા પર ખરીદી કરવા પ્રોત્સાહન મળ્યું. આ આંકડો ઉંમર જેમ જેમ વધે તેમ તેમ ઘટે છે. સ્વાભાવિક છે કે પૈસા બચાવવાની ચિંતા ઉંમર વધે તેમ વધે.